हम सभी आशान्वित हैं …..किंतु अन्दर ही अन्दर रावघाट के भीतरी क्षेत्रों में कुछ सुगबुगाहट है । पता चला है कि लोग गाँव खाली रहे हैं …रेलवे लाइन जो पड़नी है वहाँ । आत्मसमर्पण करने वाले उग्रवादियों (माओवादियों) और विचाराधीन माओवादी बन्दियों के पुनर्वास के लिए कोई योजना दिखायी-सुनायी नहीं पड़ती । हमने कुछ अधिकारियों से इस सम्बन्ध में बात करने की चेष्टा की किंतु कोई हल नहीं निकल सका । इनके पुनर्वास की कोई ठोस योजना हो तो शायद किसी दिन माओवाद बस्तर से बोरियाबिस्तर समेट कर चलता बने । यूँ भी कोई आयातित विचारधारा अधिक समय तक भारत की धरती पर ठहर नहीं सकी कभी । दल्ली-राजहरा से रावघाट और फिर आगे जगदलपुर तक बनने जा रही रेल लाइन के कारण होने वाले लोक-विस्थापन की ठोस योजना के अभाव में माओवादियों को फिर एक ख़ुराक मिलने जा रही है …यह ध्यान रखा जाना चाहिये ।